मिरु दुलाराय बर' फरायसा आफादा देग्लाइ 16 नबेम्बर " बर' थुनलाइ आफाद गायसन्थाइ सान "खौ बरपेटा जिल्ला एबसुनि मददजों बरपेटा जिल्लानि बेन्दोंङाव थानाय बालापारानि पाका सरिह' सरुकेट्रि बड' गोजौ फरायसालि ( Paka Sariha Sarukhetri Bodo High School ) नि गेवलां गेलेग्रा फोथाराव सानसेनि मेहेर गोनां हाबाफारिजों गाजा गोमजायै फालिदों । हाबाफारि बादियै एबसुनि गोथार आर'जखौ जागायनानै बर' थुनलाइ आफादनि फिरफिलाखौ बिरहोयो मानगोनां मुस्रि सुखेन सर्गियारी (आफादगिरि, बरपेटा जिल्ला बर' थुनलाइ आफाद )आ आरो मुंख्लंमोननो बिबारखौ बाउजेनो मिरु एबसुनि आफादगिरि मानगोनां मुस्रि दिपेन बर'आ । बर' थुनलाइ आफादनि मुंख्लं खामफायाव बिबारखौ बाउजेनो मुस्रि उमाकान्त बर'आ ( बारग' नेहाथारि, बरपेटा जिल्ला बर' थुनलाइ आफाद ) । मिरु एबसुनि आफादगिरि मानगोनां मुस्रि दिपेन बर'नि मासि लानानै दैदेननाय गेवलां मेलखौ बेखेवनानै होयो मुस्रि कृष्ण गपाल बसुमतारीआ ( बिथोनगिरि, इउ.एन. एकाडेमि, क'क्राझार ) । मेलाव गाहाइ आलासि महरै बाहागो लायो मानगोनां मुस्रि दिपक कुमार बसुमतारीआ ( बारग' आफादगिरि, एबसु आरो बारग' लेङाइ आफादगिरि, बर' थुनलाइ आफाद ) आरो थांखिजानाय बुंथिगिरि महरै बाहागो लायो मुस्रि महिपाल बर'आ ( इ.एम, बि.के डब्लिउ.ए.चि. आरो बारग' नेहाथारि, एबसु ) । मख'जायोदि, आसाम आरो बड'लेण्डनि खना खनलायाव राइजो जानाय गंफ्रोमबो बर' नखरनि गथ'फोरा जाहाथे बर' बिजोंजोंनो गोग्गो सोलोंथाइ लानो हायो, साफ्रोमबो बर' रावखौनो रायओ, बर' राव थुनलाइ हारिमुखौ बुहुमाव गोसारहोनो आरो सिनायथि होनो हाहैनाय बादियै नोजोर बोनानै एबसुआ मिरुयै बोसोरफ्रोमबो गुबुन गुबुन थावनियाव 16 नबेम्बर " बर' थुनलाइ आफादनि गाइसन्थाइ सान " खौ गाजा गोमजायै फालिबोबाय थाबोदों । दिनैनि बे बर' थुनलाइ आफादनि गायसनथाइ सान फालिनाय हाबाफारियाव बरपेटा जिल्लानि सिङाव थानाय फोरोंगिरि, मेलेमजिबि, फरायसा आरो गोबां राइजो राजाफोरा बाहागो लानानै हाबाफारिखौ मैखोमैनो जाफुंसार खालामो ।